บลจ. ทิสโก้ ส่งกองทริกเกอร์หุ้นญี่ปุ่น “TISCOJP7″เข้าเป้าใน2 เดือน 9 วัน
เฮลั่น! บลจ. ทิสโก้ ส่งกองทริกเกอร์หุ้นญี่ปุ่น "เจแปน อิควิตี้ ทริกเกอร์" กองที่ 7 เข้าเป้า หลังบริหารเพียง 2 เดือน 9 วัน เตรียมปิดกองคืนเงินลูกค้า มั่นใจหุ้นแดนปลาดิบยังไปต่อหลัง BoJ ส่งสัญญาณทำ QQE เพิ่ม
19 พ.ย. 2558

นายสาห์รัช ชัฎสุวรรณ ผู้อำนวยการสายการตลาด ธุรกิจกองทุนส่วนบุคคลและกองทุนรวมบริษัทหลักทรัพย์จัดการกองทุน ทิสโก้ จำกัด (บลจ. ทิสโก้) เปิดเผยว่า ด้วยความเชี่ยวชาญของ บลจ.ทิสโก้ ในการนำเสนอกองทุนประเภททริกเกอร์ฟันด์ ที่เป็นทางเลือกให้แก่ผู้ลงทุนในจังหวะเวลาที่เหมาะสม
ล่าสุด บลจ.ทิสโก้ สามารถบริหาร “กองทุนเปิด ทิสโก้ เจแปน อิควิตี้ ทริกเกอร์ 8% #7” (TISCOJP7) กองทริกเกอร์ฟันด์ที่ลงทุนในหุ้นชั้นนำของญี่ปุ่น เข้าเป้าหมายเลิกโครงการที่ 8% และสามารถปิดกองทุนคืนเงินแก่ผู้ลงทุนได้ก่อนกำหนดระยะเวลาที่วางไว้ 8 เดือน สะท้อนความเชี่ยวชาญในการลงทุนต่างประเทศ และการจับจังหวะการลงทุนอย่างแม่นยำของทิสโก้ได้อีกครั้ง
โดย ณ วันที่ 18 พ.ย. 58 กองทุน TISCOJP7 มีมูลค่าหน่วยลงทุน (NAV) ที่ 10.8296 บาทต่อหน่วย จึงเข้าเงื่อนไขเลิกโครงการที่ 8% หลังใช้เวลาบริหารกองทุนเพียง 2 เดือน 9 วัน (จดทะเบียนกองทุนเมื่อ 10 ก.ย. 58) โดยกองทุนดังกล่าว นับเป็นกองล่าสุดในกองซีรีย์ทริกเกอร์หุ้นญี่ปุ่นภายใต้การบริหารงานของ บลจ.ทิสโก้ ที่เข้าเป้าหมาย โดย บลจ.ทิสโก้ ได้ออกกองทุนทริกเกอร์หุ้นญี่ปุ่นในซีรีย์ “ทิสโก้ เจแปน อิควิตี้ ทริกเกอร์” มาแล้วทั้งสิ้น 7 กองทุน โดยมีผลงานเข้าเป้าหมายทั้งหมด 7 กองทุน โดยแบ่งเป็นกองที่ถึงเป้าหมายภายในเวลาจำนวน 5 กองทุน และถึงเป้าหมายนอกระยะเวลาจำนวน 2 กองทุน
ทั้งนี้ ณ วันที่ 18 พ.ย. 58 บลจ. ทิสโก้สามารถบริหารกองทุนทริกเกอร์ฟันด์ ถึงเป้าหมายและเลิกโครงการแล้ว 66 กองทุน จากจำนวนทริกเกอร์ฟันด์ภายใต้การจัดการทั้งหมด 104 กองทุน